b'\n_START_ARTICLE_\nHaili Sammelselg\n_START_PARAGRAPH_\nHaili Sammelselg (aastani 1954 Haili Mitt; 13. m\xc3\xa4rts 1928 Antsla \xe2\x80\x93 30. aprill 2019) oli eesti laulja (sopran) ja muusikapedagoog._NEWLINE_Ta l\xc3\xb5petas aastal 1947 Valga Arve- ja Plaanindustehnikumi ning aastal 1952 Tallinna Muusikakooli (Linda Sauli klassis)._NEWLINE_Ta t\xc3\xb6\xc3\xb6tas aastatel 1947\xe2\x80\x931954 sekret\xc3\xa4r-masinakirjutajana. Aastatel 1957\xe2\x80\x931964 oli ta teatris Estonias koorilaulja ja aastatel 1964\xe2\x80\x931984 samas solist. Aastatel 1984\xe2\x80\x931986 t\xc3\xb6\xc3\xb6tas ta Georg Otsa nimelises Tallinna Muusikakoolis h\xc3\xa4\xc3\xa4leseade\xc3\xb5petajana, aastatel 1986\xe2\x80\x931991 t\xc3\xb6\xc3\xb6tas ta h\xc3\xa4\xc3\xa4leseade\xc3\xb5petajana Tallinna Pedagoogilises Instituudis.\n_START_SECTION_\nIsiklikku\n_START_PARAGRAPH_\nTema poeg oli ettev\xc3\xb5tja ja kunstimetseen Guido Sammelselg (1956\xe2\x80\x932013).'